정조 17년 · 목
義禁府啓言穆陵別檢洪時濟原情以爲祭監成道明呈課內有曰不爲擧火又曰爐火初不待令自有讙譁之端云而擧火則祭物陪從至紅箭門時例爲燃火於庭燎而外儀請入在於陳設之後則已燃之火豈有不擧於外儀時之理乎爐火則獻官就位之後始爲進爐自是應行之規爐火方烘濕巾奉來之際果有守僕督飭速進之語而其間不過瞬息則初無遲滯之可論至於疾聲讙騰云者至重至敬之地豈有讙譁之理而只緣獻官之重聽跪伏進退之時守僕呼引之聲自致高揚則遠立庭際之監察錯認爲讙譁之聲云參奉閔致謙原情以爲庭炬則初昏時預植於階下及其陪從祭物之時數多小炬前導而至紅箭門外則陵軍始爲燃火於庭植大炬者自是前例而今番亦然則其所謂不爲擧火云者未知何據爐火則陳設之時初無預奉之規而守僕一人盛火待令獻官就位之後始爲奉進而濕巾奉來自有瞬息之差別無遲滯之事則其所謂爐火初不待令云者亦未知何據後時者固有罪矣先時者亦有罪焉莫重至嚴至敬之地責之以後時則不謹不愼之罪實無所逃至於讙騰則守僕呼引之聲適値高揚而臺監錯認以讙譁有此呈課之境云請刑推得情敎以觀其呈課似非故犯故以重祀典之意雖命拿處待其納供欲爲參酌矣兩囚所供無嚴駭悖如渠微官焉敢乃爾設令臺監所論或有爽誤曰有曰無之間但當明陳事實而已或帶侮弄臺監之語或有妄引經文之辭雖不畏臺監之以武爲名亦不知王府爰辭之體重乎且況祀典所重何如則事關於此而特敎發問之下尤何敢全沒敬愼之義乎如許之類若不別般嚴處是豈重祀典之意洪時濟閔致謙等畿沿勿限年定配獻官重聽旣發囚供當該獻官尹行頤勿差獻官事分付又啓言南平前縣監宋欽書原情以爲繡啓中穀簿虛留事本縣會付各穀爲五萬三千七十二石零而除却停退條四百七石及應分條三萬五千八十六石又除各項上下及受營題加給六千一百七十二石零則應留當爲一萬一千四百餘石而其中三百六十二石則歲値歉荒還戶倍增排比之際自爾加分而未及報營者合計諸條則分給爲四萬一千六百二十石零留庫爲一萬一千四十五石零而繡啓則曰已分爲二萬六千四百三十石零實留爲二萬一百五十八石零然則繡啓實留中九千餘石以無爲有本縣已分中一萬五千一百九十石亦沒歸屬而虛留之數原啓則曰四千石總錄則曰六千石者未知何故御史及閱時已分條中結戶應分外多有減削者飢民之別統付給種糧之追後磨鍊官屬之名下所受謂非應分各倉穀總去來亦謂之不足取信一傡歸之虛留而還租八百餘石依營關作米三百三十餘石而旣執頉於租還虛留又執頉於米還虛留者節節莫曉至於補民庫及紙所之還分例出給米三百餘石租四百餘石不知幾許年流來邑規而旣非結戶所分以此謂之虛留則襲謬之罪固所甘心而分留數爻營邑文書昭昭載錄焉敢誣也錢還之取剩殆近七八千兩事此事旣不出於御史按覈時則未知所執捉者何許事端何許文書而有此論列乎本邑本無錢還矣昨年春高敞縣移貿米二百三十二石租九百六十七石米一石價三兩租一石價一兩二錢合錢一千八百五十六兩自營門移劃本縣故分給民間矣以秋事之失稔耗條則以米租收捧原穀則以本錢還捧及到今春又以錢出給竝依營門知委擧行則所謂取剩所謂立本若曰高敞移貿條云爾則以錢分給以錢還捧留儲數朔更以錢還給則從何取剩從何立本乎若曰還穀以錢代捧減錢勒分取其剩餘云爾則繡啓內昨冬還租作錢爲九百石云發賣立本設如其言九百石所剩何以至七八千兩之多乎雖以九百石一事言之本縣補民庫路價租七百七十餘石紙所僧給租百餘石京營主人役價二百餘石解懸廳本價所受四百餘石倉屬雜費條三百餘石雇馬廳租百餘石合爲二千石零俱是作錢以用者而每年作錢必在還捧時右項二千石及官耗條二百石合二千二百餘石從時價每石一兩六錢五分作錢則上項穀物之出處錢物之用處御史考見成册無不明知而乃以九百石發賣九錢立本爲言者誠未可曉若或錯認以還穀則不謂之二千二百石而謂之九百石亦何曲折乎立本者穀一包捧錢幾許幾許則除用幾許則出給民間之謂也若有發賣公穀除用立本之事雖一包二包必有作錢成册分給成册而或曰九百石立本或曰七八千兩取剩者實未可曉大同分還時貿置穀物待時發賣事大同錢木捧上時例有結還分給之規而各其戶首面任成册受出措備錢木自是邑例故今春亦以租五千四百餘石依例分給則戶首面任輩散賣於各處而其中邑校數人貿置近千石以爲乘時年利之計云故依他例每石價一兩八錢折定以五百四十兩買取三百石以作賑資繡啓所論或指此事而貿置發賣與否一邑之耳目昭布何敢誣也補民庫貸下還米四百五十餘石散賣事此是向前所謂補民庫襲謬者也本庫創始在於有邑之初京營主人役價新舊迎送三營傳關其他種種民後幷責於此庫而該庫一年所入不能支一年之用臨急需用每歸還穀故一鄕會議米一石價二兩租一石價九錢以該庫錢分給願受者充納還穀之地此實累百年痼弊故嚴立科條省其不緊名色流來逋還米四百餘石租二百石以庫錢千餘兩出付儒鄕米一石價二兩加給五錢租一石價九錢加給三錢使之待秋納還者自以爲軫恤民弊而反爲貸下發賣之罪矣牟還一石捧租二石事昨年牟還一石價一兩六錢外元無分錢加捧之事而繡衣出道時杖問於頭山面任則所告內皮牟三十石每石一兩六錢渠自替當納上於路價作錢條而三十石則留置渠家種子時時價至二兩四錢而伊時民間錢荒故外上出給以秋後納還時代納於移貿租二石之意相約於貿牟諸人云爾則此是該面任之私自取利而今乃以每石四錢捧納官家樣登諸書啓而且不言三十石之數依俙說去殆若厥數夥然者然三十石牟四錢取剩不過十餘兩有何射利之可言乎倉穀二千石塵土相雜事本縣西倉所屬面里最被水災辛亥年所捧穀品雖不及於他倉而昨今年分給爲三千餘石則年年仍置有若積置者已是意外且田稅秩種子秩必以新穀分給故辛亥條二千石之未及盡分其勢固然所謂辛亥條乃是間一年舊穀而繡啓以爲年年仍置然則西倉之民周年之間獨不受還乎塵土半斛云者或指樑上數石陳穀而如是▣圇爲說一經反閱自可知之矣陞戶抄上時受賂事陞戶抄上也軍保中擇其饒民八名成給勿侵完文捧錢四百五十兩依例資送自是邑規而近年以來抄戶之時京司及巡營申飭至爲嚴截屢定屢退生梗種種故資裝八名外別抄九名以備三三望逢點於羅州巡到所擇其中一入直爲上送其餘八名則卽地罷歸方其立落之未定也九人旣皆逢點於營門則未知誰某之被抄豈有行賂掉脫之理乎當其立落已定之後一人之外營門之取捨已判罷歸之八人豈有公然行賂之理乎繡衣入縣之日鉤問該吏則該吏初以資裝外無分錢加捧納招矣連被嚴訊末乃以逢點罷歸之八名許亦捧五十兩納招而又問八人之外更有幾人則該吏㥘於刑棍乃以渠所知名之私賑受帖者五名及呈訴頉役者三人混同錄告而亦以各捧五十兩樣一體取招仍問厥錢去處該吏對以自食則棍訊漸加誘脅竝行示其可生之路導以可對之辭畢竟以納工庫納册房等說至捧侤音矣渠雖無狀豈忍於抄戶一事捧賂近千兩錢以爲與册房分利之計乎名以補賑賣鄕賣任事昨年本縣沿江五面荐被水災依峽三面屢經綿凶民情遑急無異尤甚故抄出其無依失業者九百六十餘口而自備穀物自臘月至四月月三排巡依式分賑而旣非公賑則富民勸分非所可論至於賣任則尤是素所矢于心者寧有生心於此等事而縣居饒民朴昌吉自願納五十石租洪榮東亦納二十五石租故枚報營門後取用於四月終巡而朴昌吉入於賑啓洪榮東則旣有本縣施賞之營題故成給鄕所帖文而官賑外各面各里之出義氣捐財穀者抄出穀數尤多者十三人或以鄕所帖或以把總帖以酬其功亦以如是私賑之人如是施賞之意枚報於畢賑之狀矣繡衣盤覈也所謂監賑之監官不勝嚴棍隨問隨對而十三人中五人旣入於陞戶事故其餘八名及朴昌吉洪榮東皆以捧錢樣誣服甚至於虛名納招之境而此事旣有報營文牒又有姓名穀數之踏印成册分錢粒米初不入於官家則六百八十兩云云未知何所據而言乎刑具不較正斗斛無標識事御史入縣四日始爲離發而以棍以刑晝宵覈治之時小縣刑具殆盡無餘刑吏銷匠輩臨急取辦削木爲棍折楚爲杖連續進排則如此之際其何能一一中式乎斗斛之無標識御史之看審者卽是邑倉斛子二箇西倉斛子一箇而皆是營門所較正也蓋渠罪則有之三百餘石加分之未及報營也民庫還貸下之襲謬也西倉舊穀之依邑例未盡分也至於御史之必欲汚衊者卽還穀虛留事也錢還取剩事也大同還穀貿置邑內乘時射利事也九百石立本事也陞戶捧賂事也賣鄕賣任補賑事也有一於此萬殞難贖而惟是天日在上何敢游辭發明重犯欺天之罪云請刑推得情敎以無論繡啓許多論列之如此如彼渠是誰家之後居官奉法追先美守家聲萬分之一雌黃之說何從而出見繡啓直欲處分而未果若不嚴加處分俾知懲畏是豈曠感渠先之意乎況渠爰辭猥雜太甚此亦忝厥之一端卽其地定配又啓言宣傳官鄭惟儉原情以爲違式責馬於畿營事初騎兵曹馬匹萬無馳進前站之勢故僅至畿營門外招致雇馬次知營吏責出可乘馬一匹則所謂營吏不言定式謂無前例言辭不恭擧行慢忽故憤其慢忽急於復命果使繫于馬後不過十餘步卽爲解繫使之前導行到沙峴一匹馬追後來到故營吏則卽地還送馬匹則到前站交替違式犯科之罪萬死無惜云請議處允之又啓言安興前僉使申德就原情以爲今五月二十九日慶尙道後漕倉船九隻來泊本鎭境內以風勢之不順留住三日後六月初二日風勢穩順故九隻漕船一時齊發護送指路無弊過境矣上項漕船齊到所斤掌內猝遇風雨擧皆飄蕩而其中密陽天字船一隻碇斷帆折退至本鎭境百里之地竟未免沈沒之患不能趁時救濟雖緣事勢之使然莫重國穀致敗掌內則烏可免重罪云請刑推得情敎以除刑推議處又啓言結城前縣監朴尙春所犯九條今以査啓中各人供招觀之捧糴之時旣無濫捧之跡分給之縮自官備給云爾則不必歸之於招恐之科島松請得旣因修廨則無論作板發賣其所用之數明有文簿不可以此爲罪本縣以稍實之邑自行賙飢之擧自備穀數多至一百七十六石則租麥之間或分給不必深罪儲置一款該邑本無儲米各色而賑廳貿米條乃是換色之穀則以當春應分之數充三稅應納之穀道啓所論意出便民云者誠爲得宜亦不可斷之以那移而至於棍笞之違式不卽較正耗還之分石莫察吏奸固已可駭淫奔良女之定屬官婢雖是京外通行之事而一女之贖至爲八十兩之多捧價則未免太過用處則亦極猥屑田結改量易致繹騷而其增其減雖云一從民願終無實惠之究隱餘一百四結旣能査出於改量之後而不報營門擅自區處揆以法意有難容貸査事之外昨夏朴箎旌門尋訪之擧初不詳探輕先修報竟至事實之相左尤極可駭請以此照律允之又啓言觀此忠淸監司李亨元査啓則扶餘前縣監朴齊家以如斗小邑所抄饑民至爲一千二百餘口則當初抄飢不爲不多而民戶流離吏招不能掩諱則其不善撫摩之罪不可容貸還穀之那移雖出於拮據賑資畢竟立本之擧難免料理之科歉歲捧稅雖曰至難過半百人民之逾一旬囚繫固已可駭災年徵債守令用棍明有禁制而惟意冒犯亦極安率昨年停退之令寔出爲民之盛意則乃以許多穀物混錄吏逋終致實惠不得下究論其所犯節節痛駭請以此照律允之○該府以洪時濟閔致謙等永宗鎭宋欽書南平縣定配啓